*Nagyszabású digitális tananyagfejlesztés keretében újul meg a magyar orvosképzés*

**Kedves kollégák!**

Az egész magyar orvos-, fogorvos- és gyógyszerészképzés területén jelentős előrelépést hoz az a három, pécsi vezetéssel megvalósuló digitális tananyag-fejlesztési projekt, amelyek március elején indultak el. A túlnyomó részben pályázati forrásokból megvalósuló, összességében több százmilliós nagyságrendű programok révén egyrészt a magyar egészségügyi képzésben résztvevők a leginkább naprakész és korszerű tudást szerezhetik meg, másrészt a többnyelvű tananyag a külföldi hallgatók Pécsre és egyben Magyarországra vonzásában is jelentős szerepet játszik majd. A három különálló – orvosi, fogorvosi és gyógyszerésztudományi – tananyag-fejlesztésről és annak hozadékáról közös sajtótájékoztatón számolnak be a projektek vezetői és Kovács L. Gábor rektorhelyettes **március 26-án 11:40** perckor a Magyar Tudományos Akadémia Területi Akadémiai Bizottságok Titkárságának konferenciatermében **(Pécs, Jurisics u. 44.**). A sajtótájékoztató után állófogadáson látjuk vendégül az érdeklődőket.